Edellisen hallituksen liikenne- ja viestintäministeri Anne Bernerillä ei ollut yhtäkään erityisavustajaa – ja kuinkas sitten kävikään, kirjoittaa politiikan toimittaja Tommi Parkkonen.

Edellisen hallituksen liikenne- ja viestintäministerillä Anne Bernerillä (kesk) ei ollut yhtäkään erityisavustajaa. TOMMI PARKKONEN

Moicculi työssä käyvä veronmaksaja!

Haluatko, että firmasi pomot keskittyvät rauhassa yhtiön tulevaisuudensuunnitelmiin, kasvustrategioihin ja myyntisopimuksiin vai kiireisesti työvuorolistojen piirtämiseen ja kahvihuoneen keksikaapin täyttämiseen?

Kysymys on liioitellun huono ja unohtaa muun muassa työttömät, opiskelijat ja eläkeläiset, mutta on riittävä aasinsilta tämän hetken pienimuotoiseen poliittiseen kohuun pääministeri Sanna Marinin (sd) hallituksen avustajien määrästä ja määrärahoista.

Jo aikaisemminkin on ollut varsinkin kokoomuslaisten toimesta aktiivisesti esillä, että Marinin hallituksen ministereillä on yhteensä peräti 81 valtiosihteeriä, alivaltiosihteeriä ja erityisavustajaa.

Se on lähes kaksi kertaa enemmän kuin Juha Sipilän (kesk) hallituksella. Sipilä vähensi vaalikampanjalupauksensa mukaisesti tietoisesti valtiosihteereiden ja erityisavustajien määrää edelliseen hallitukseen verrattuna.

Tuore valtiovarainministeriön budjettikatsaus kertookin, että nykyisen hallituksen avustajakunnan suuri määrä aiheuttaa tälle vuodelle ministeriöiden toimintamenoihin 1,6 miljoonan euron lisäyksen.

Ja siitähän kokoomuslaiset taas innostuivat Twitterissä - missäpä muualla.

Tuolloin vielä Antti Rinteen (sd) johtama hallitus julkaisi vuoden 2020 budjettiesityksen lokakuussa. Esityksessä valtion tuloiksi arvioidaan 55,6 miljardia euroa ja määrärahoiksi esitetään 57,6 miljardia euroa.

Ehdottomasti tärkein ja suurin osa ministereiden, valtiosihteerien ja erityisavustajien työtä on pohtia, miten kyseiset rahat - meidän kaikkien veronmaksajien yhteiset rahat - käytetään viisaasti, jotta suomalaisilla on jatkossakin työtä ja hyvinvointia, ja valtiolla verotuloja.

Nykyisen hallituksen ministereiden ja avustajakaartin määrärahat ovat tänä vuonna noin 13 miljoonaa euroa. Se on 0,02 prosenttia valtion budjetin määrärahoista.

Yhtenä perusteluna laajalle avustajakaartille on varsinkin demarileiristä kerrottu muun muassa lainvalmistelun laadun turvaamista ja työssä jaksamista.

Ja mistä Sipilä hallitusta - jossa oli vähemmän niin ministereitä kuin valtiosihteereitä ja erityisavustajia - on erityisesti moitittu?

Huonosta ja kiireisestä lainvalmistelusta ja työssä jaksamisessa oli ongelmia ministeritasollakin, esimerkkinä silloisen työ- ja oikeusministeri Jari Lindströmin (ps/sin) uupuminen ja sairausloma.

Itse asiassa yksi keskeisimpiä syitä Sipilän hallituksen monien hankkeiden epäonnistumiseen oli juuri Sipilän itsensä suorittama hallituksen resurssien leikkaus - muun muassa juuri erityisavustajien määrän karsiminen.

Oma lukunsa edellisessä hallituksessa oli liikenne- ja viestintäministeri Anne Berner (r/kok/kesk), jolla ei ollut yhtäkään erityisavustajaa.

Ja kuinkas sitten kävikään?

Berner toi jatkuvasti julkisuuteen ihan itse pohtimiaan ajatuksia ja esityksiä, jotka yllättivät usein hallituskumppanitkin ja sekoittivat muun muassa Suomen autokaupan pitkäksi aikaa.

Ja käsi ylös kaikki ne, jotka ovat tyytyväisiä taksiuudistukseen.

Berner olisi tarvinnut erityisavustajan. Mielellään useammankin. Ihan vaikka vain välillä sanomaan, että mietitäänpäs Anne vielä hetki.

Ministerillä on apunaan poliittisia linjauksia pohtimassa erityisavustaja ja heillä apunaan käytännön asiat hoitava avustaja tai sihteeri.

Samoin kuin yksityisen yrityksen toimitusjohtajan apuna on myynti- ja markkinointilinjauksia pohtimassa markkinointipäällikkö ja heillä apunaan käytännön asiat hoitava sihteeri. Vaikka sitten täyttämässä sitä kahvihuoneen keksikaappia.

Ja koska erityisavustaja usein istuu yhtä pitkät päivät ministerin kanssa samoissa palavereissa ja paikallisen maamiesseuran 100-vuotisseminaarissa, on luontevaa ja suorastaan pakollista, että heidän työtään tukee vielä sihteeri tai avustaja eli ”avustajan avustaja”, kuten kokoomuslaiset nyt hassunhauskasti roimivat.

Olisin aika huolissani, jos kansalaisten - sekä lisäksi kokoomuslaisten - Twitter-raivon tyynnyttämiseksi Suomessa ministerit hoitaisivat yksin kaikkien kolmen työt.

Päinvastoin, nykyiselle Marinin hallitukselle saisi antaa mielellään enemmänkin erityisavustajia, jos se varmistaisi esimerkiksi sote-uudistuksen valmistumisen ja työllisyysasteen nostamisen tällä vaalikaudella.

Never forget Berner, kuten Porissa sanotaan.